**SPOLOČNÉ VYHLÁSENIE SPOLUPRÁCE V OBEHOVOM HOSPODÁRSTVE**

**medzi platformou Obehové Slovensko, iniciatívou siedmych zakladajúcich partnerov z verejného, súkromného a neziskového sektora, a Holland Circular Hotspot.**

V súčasnosti je náš svet obehový iba na 9 %. Suroviny vyťažíme, použijeme pri výrobe produktov, ktoré zvyčajne po krátkej dobe používania vyhodíme, čím sa stráca ich hodnota. Obehové hospodárstvo je alternatívou k tradičnému lineárnemu hospodárstvu, v ktorom zdroje udržiavame v obehu tak dlho, ako je to možné. Získavame z nich maximálnu hodnotu počas používania, produkty a materiály na konci ich životnosti recyklujeme a vraciame späť do obehu.

Vidíme, že prechod od lineárneho hospodárstva k udržateľnému obehovému modelu hospodárstva predstavuje nevyhnutnosť, ale predovšetkým príležitosť na inovácie a ďalší rozvoj. Obehové Slovensko and Holland Circular Hotspot tak spojili svoje sily s ambíciou urýchliť prechod na obehovú budúcnosť.

Úzka spolupráca je kľúčovým prvkom pri snahe splniť tento ambiciózny cieľ. Dosiahnuť obehovosť si vyžaduje systematické zapojenie všetkých zainteresovaných strán v národnom ako aj medzinárodnom kontexte. Ak vezmeme do úvahy globálne megatrendy, nemáme dostatok času na investovanie do toho, čo už bolo objavené a implementované. Musíme zabezpečiť výmenu súčasných poznatkov, skúseností a overených riešení, aby sme mohli využívať naše zdroje inteligentnejším a udržateľnejším spôsobom a vytvoriť tak prostredie pre nové obehové biznis modely. Holandsko chce byť do roku 2050 plne obehovou krajinou, Slovensko má ambíciu nadviazať silné verejno-súkromné partnerstvo podporujúce obehové prostredie.

Cieľom platformy Obehové Slovensko a Holland Circular Hotspot je prispieť k udržateľnejšej a obehovej budúcnosti kombináciou holandských a slovenských znalostí, skúseností a inovácií. Spoločne vyhlasujeme, že podnikáme kroky k:

* Vytváraniu príležitostí na zdieľanie najlepších obehových postupov, poznatkov a nástrojov;
* Zdieľaniu vedomostných iniciatív a podpore pri prepájaní spoločností v oboch krajinách;
* Koordinácii úsilia pri organizovaní obehových podujatí;
* Podpore medzinárodnej spolupráce v obehovom hospodárstve.

Obidve spolupracujúce organizácie sa budú usilovať o implementáciu vyššie uvedených krokov. Dohody o posilnenie spolupráce medzi oboma platformami v oblasti obehového hospodárstva sa budú definovať v neskorších etapách, po formalizácii slovenskej platformy.  
  
Bratislava, 27. februára 2020

**Spolupracujúce organizácie:**  
**Obehové Slovensko**

Obehové Slovensko je vznikajúca verejno-súkromná platforma na podporu obehového hospodárstva. Platforma spája spoločnosti, vládne inštitúcie, vedomostné centrá, podnikateľské združenia a mimovládne organizácie s cieľom urýchliť prechod na zelenšie a obehové Slovensko. Jedná sa o iniciatívu Ministerstva životného prostredia SR, Veľvyslanectva Holandského kráľovstva, Slovak Business Agency, Inštitútu cirkulárnej ekonomiky, Slovenskej agentúry životného prostredia, PricewaterhouseCoopers Slovensko a Holandskej obchodnej komory.

**Holland Circular Hotspot**

Cieľom nadácie Holland Circular Hotspot (HCH) je vytvoriť a posilniť exportné a investičné príležitosti obehového hospodárstva pre holandskú podnikateľskú komunitu a stimulovať medzinárodnú výmenu poznatkov a inovácií v obehovom hospodárstve. Deje sa tak za úzkej spolupráce s holandskou vládou a agentúrou na podporu podnikania (RVO). Holandské vedomosti a odborné znalosti tým prispejú k implementácii obehového hospodárstva v medzinárodnom kontexte a pomôžu urýchliť realizáciu cieľov OSN v oblasti udržateľného rozvoja.